噚日黛安去咗薄扶林T-Hotel同職業訓練局(VTC)主席陳鎮仁食晏。實不相瞞,今次係黛安首次到訪,酒店望到無敵大海景,加上噚日天氣好,景觀一絕。
話說呢間四星酒店,所有職員都係VTC讀緊書嘅同學仔,雖然佢哋尚未畢業,但服務水平同質素絕對不比下去,喺著名旅遊情報網Trip Advisor有不錯評價。
神秘入住 職員認出
席間陳主席自爆,曾經入住過酒店,大讚服務一流。黛安好奇:點解陳主席無啦啦走去住酒店呢?佢解釋,事緣囝囝有日請咗班朋友仔嚟屋企住,佢同太太為咗畀多啲空間後生仔,自己走咗出來住酒店。但臨時臨急,應該住邊好?身為VTC掌舵嘅佢第一時間諗起T-Hotel,打算順道感受一下入住體驗。
大家問佢Book房時有無「撻朵」話自己係VTC主席?佢搖頭話無,不過職員好醒目,睇見訂房資料好快就認得佢。佢笑言無意做神秘顧客,但總括嚟講,都好滿意酒店服務。
撰文:
黛安
消息特靈八卦公關
欄名: 八卦名利場